VF Plus voorspel skolebeleid stuur op chaos afPhilip van Staden, VF Plus-lid van die Gautengse wetgewer. Foto: Facebook Die LUR vir onderwys in Gauteng, Panyaza Lesufi, se nuwe voorgestelde regulasies op die wysiging van skole se voedingsgebiede sal afstuur op volskaalse chaos as dit aanvaar word, meen Philip van Staden, VF Plus-lid van die Gautengse wetgewer. Hy sê skole se voedingsgebiede beslaan tans ’n radius van 5 km. Leerders wat binne 5 km vanaf ’n skool woon of wie se ouers daar werk, word dus as leerders in ’n natuurlike voedingsgebied beskou. “Hierdie leerders kry plasingsvoorkeur by die meeste skole,” verduidelik Van Staden. “Die meeste skole aanvaar wel leerders van buite die natuurlike voedingsgebied indien daar ná plasings nog plek beskikbaar is.” Die LUR is van voorneme om die radius van voedingsgebiede tot 30 km te vergroot, volgens die regulasiewysigings wat Lesufi op 30 Julie 2018 in die staatskoerant gepubliseer het. Sedertdien is meer as 10 000 besware teen die wysigings by die Gautengse onderwysdepartement ingedien. Panyaza Lesufi. Foto: Flickr/GovernmentZA “Die VF Plus in Gauteng meen dat algehele chaos in die provinsie gaan uitbreek indien Lesufi dit regkry om die voedingsgebiede te verander,” sê Van Staden. “Dit maak glad nie sin nie dat ’n leerder wat in Bronkhorstspruit woon, kan skoolgaan in die Pretoria-Moot-gebied tensy die leerder plek gekry het by die skool nadat leerders uit die direkte omgewing reeds plek gekry het.” Sy party is gekant teen die wysigings en ondersteun skole wat ook daaroor bekommerd is. “Die VF Plus meen dat leerders uit ’n bestaande natuurlike voedingsgebied nie plek sal kry by skole in hul direkte omgewing nie en dit sal ouers in die provinsie onder verdere finansiële druk plaas. “Lesufi moet besef dat primêre en sekondêre leerders gebiedsgebonde is en nie soos studente aan enige universiteit kan studeer nie,” sê Van Staden. “Die VF Plus glo ouers sal moet rondskarrel om kinders in ’n skool geplaas te kry, asook dat kinders se lewe op die spel geplaas sal word deur hulle na verder plekke te vervoer. “Die verkeer in Gauteng is baie druk en die paaie glad nie veilig nie. Lesufi se nuwe regulasies sal meer verreikende gevolge inhou as wat besef word.” Van Staden beskuldig Lesufi daarvan dat hy die wysigings gebruik om die aandag van sy “laksheid” af te lei. Voorbeelde hiervan is volgens Van Staden: